## Pravilnik o postupku homologacije određenih sastav­nih dijelova i značajki motornih vozila na dva ili tri kotača TPV 212 - Dio 10.: naprave za spajanje prikolica za motorna vozila na dva tri kotača

### NN 12/2007 (1.2.2007.), Pravilnik o postupku homologacije određenih sastav­nih dijelova i značajki motornih vozila na dva ili tri kotača TPV 212 - Dio 10.: naprave za spajanje prikolica za motorna vozila na dva tri kotača

# DRŽAVNI ZAVOD ZA MJERITELJSTVO

**542**

Temeljem članka 275. stavak 3. Zakona o sigurnosti prometa na cestama (»Narodne
novine« broj 105/04) ravnatelj Državnog zavoda za mjeriteljstvo donosi

## PRAVILNIK

### O POSTUPKU HOMOLOGACIJE ODREĐENIH SASTAVNIH DIJELOVA I ZNAČAJKI MOTORNIH VOZILA NA DVA ILI TRI KOTAČATPV 212 (IZDANJE 00) (\*)

**DIO 10: naprave za spajanje prikolica za motorna vozila na dva ili tri kotača
(\*\*)**

Članak 1.

Ovim Pravilnikom uređuje se postupak homologacije naprava za spajanje prikolica
za motorna vozila kategorije L (1) uključujući i njihovu ugradbu.

Članak 2.

Tehnički zahtjevi u postupku homologacije navedeni su u točkama 3. - 8. Priloga
I., a postupak homologacije u člancima 7. – 9. Pravilnika o homologaciji tipa
motornih vozila na dva ili tri kotača. Prilog I. čini sastavni dio ovog
Pravilnika.

Članak 3.

Tijelo nadležno za homologaciju naprava za spajanje prikolica za motorna vozila
na dva ili tri kotača u smislu odredaba Pravilnika je Državni zavod za
mjeriteljstvo (u daljnjemu tekstu: Zavod).

Članak 4.

Zavod će dodijeliti certifikat o homologaciji tipu naprave za spajanje ako
zadovoljava zahtjeve sadržane u ovome Pravilniku.
Obrazac certifikata o homologaciji za tip naprave za spajanje prikazan je u
Dodatku 5. Priloga I.

Članak 5.

Naprave za spajanje mogu se homologirati te uvoziti i stavljati na tržište ako
zadovoljavaju zahtjeve ovoga Pravilnika.
Iznimno od odredbi ovog Pravilnika, naprave za spajanje koje ne zadovoljavaju
zahtjeve Pravilnika mogu se uvoziti i stavljati na tržište kao zamjenski
dijelovi za vozila u uporabi, ako su homologirane prema ranije važećim propisima
koji su se primjenjivali na početku uporabe tih vozila.

Članak 6.

Zavod može ovlastiti pravnu ili fizičku osobu za obavljanje poslova tehničke
službe ako ispunjava sljedeće uvjete:
– da zadovoljava zahtjeve norme HRN EN ISO/IEC 17025 za osposobljenost ispitnih
laboratorija za područje ispitivanja prema zahtjevima ovoga Pravilnika,
– da može dokazati poznavanje metoda i postupaka ispitivanja sadržanih u Prilogu
I. ovoga Pravilnika,
– da ima najmanje jednog djelatnika školske spreme VII/1 strojarskoga smjera.

Članak 7.

Odredbe prvog stavka članka 5. ovoga Pravilnika primjenjivat će se od 1. travnja
2007. godine za sva nova vozila koja se prvi put registriraju u Republici
Hrvatskoj.

Članak 8.

Ovaj Pravilnik stupa na snagu osmog dana od njegove objave u »Narodnim
novinama«.

Klasa: 011-02/06-03/9
Urbroj: 558-06/4-04-1-AD
Zagreb, 27. prosinca 2006.

Ravnatelj
Državnog zavoda za mjeriteljstvo
**Mirko Vuković, dipl. ing.**, v. r.

\_\_\_\_\_\_
(\*) Pravilnik preuzima sadržaj Direktive 97/24/EZ
Europskog parlamenta i Vijeća o određenim sastavnim dijelovima i značajkama
motornih vozila na dva ili tri kotača, uključujući izmjene i dopune u Direktivi
2002/51/EZ .
(\*\*) Radi jednostavnije uporabe, Pravilnik TPV 212, razdijeljen je na
12 dijelova od kojih se svaki odnosi na jednu zasebnu cjelinu. Ovaj dio odnosi
se na gume za motorna vozila na dva ili tri kotača, Poglavlje 1. Direktive.
(1)Definicija vozila i kategorizacija dani su u članku 2. Pravilnika
o homologaciji tipa motornih vozila na dva ili tri kotača (»Narodne novine« br.
115/04).

PRILOG I.

NAPRAVE ZA SPAJANJE PRIKOLICA ZA MOTORNA VOZILA NA DVA ILI TRI KOTAČA

1. PODRUČJE PRIMJENE
1.1. Ovaj Prilog odnosi se na naprave za spajanje za motorna vozila na dva i tri
kotača i na njihovo pričvršćenje na ta vozila.
1.2. U Prilogu se navode zahtjevi koje moraju zadovoljavati naprave za spajanje
za motorna vozila na dva i tri kotača kako bi se:
– osigurala spojivost kod povezivanja motornih vozila s različitim tipovima
prikolica;
– osiguralo sigurno međusobno spajanje vozila u svim uvjetima uporabe;
– osigurali sigurni postupci spajanja i odspajanja.
2. DEFINICIJE
2.1. ‘Naprave za spajanje za motorna vozila’ označava sve dijelove i naprave
ugrađene na okvire, nosive dijelove nadogradnje i podvozja vozila pomoću kojih
se međusobno spajaju vučno i vučeno vozilo.
Također uključuju fiksne ili odvojive dijelove za pričvršćenje, namještanje ili
djelovanje gore navedenih mehaničkih spojnica.
2.1.1. ‘Spojne kugle i nosači’ označava naprave za spajanje koje upotrebljavaju
kuglastu napravu i nosače na motornom vozilu za povezivanje priključnog vozila
pomoću spojne čašice.
2.1.2. Spojne čašice u točki 2.1.1 mehaničke su naprave za spajane na rudu
prikolice za povezivanje sa spojnom kuglom na vuč­nome vozilu.
3. OPĆI ZAHTJEVI
3.1. Naprave za spajanje za motorna vozila na dva i tri kotača moraju biti
proizvedene i pričvršćene u skladu s pravilima struke i moraju biti sigurne za
uporabu.
3.2. Naprave za spajanje moraju biti konstruirane i proizvedene tako da pri
uobičajenoj uporabi, uz pravilno održavanje i pravodobnu zamjenu dijelova koji
se troše, nastavljaju funk­cionirati na zadovoljavajući način.
3.3. Uz svaku napravu za spajanje moraju se priložiti upute za ugradbu i uporabu
u kojima se navodi dovoljno podataka kako bi ih stručna osoba mogla postaviti na
vozilo i ispravno upotrebljavati. Upute moraju biti na službenom jeziku ili
jezicima države članice u kojoj će naprava za spajanje biti ponuđena za prodaju.
3.4. Mogu se upotrebljavati oni materijali čija su svojstva bitna za primjenu
utvrđenu u normi ili za koja su svojstva navedena u dokumentaciji u zahtjevu za
homologaciju.
3.5. Svi dijelovi naprave za spajanje čija bi kvar mogao dovesti do razdvajanja
dvaju vozila moraju biti izrađeni od čelika.
Drugi materijali mogu se upotrebljavati pod uvjetom da proizvođač dokaže njihovu
istovrijednost prihvatljivo za tehničku službu.
3.6. Sve spojnice moraju biti konstruirane za sigurno mehaničko zabravljenje, a
zabravljen položaj mora biti osiguran barem jednim sigurnim mehaničkim
zabravljenjem.
3.7. U načelu se na motornim vozilima na dva i tri kotača upotrebljavaju spojne
kugle u skladu sa Dodatkom 1. Posebno, u slučaju motornih vozila na tri kotača
mora se odabrati i postaviti takav tip spojnice da omogućava najveću spojivost s
različitim tipovima prikolica. Mogu se upotrebljavati druge spojnice osim sa
spojnom kuglom, pod uvjetom da su zadovoljeni zahtjevi točke 3.8 i da spojivost
i zamjenjivost prikolica nije potrebna niti je moguća (posebni skupovi vozila).
3.8. Naprave za spajanje moraju biti konstruirane tako da zadovoljavaju zahtjeve
za djelovanje, položaj, pokretljivost i čvrstoću u skladu s točkama 3.9, 3.10,
3.11, 4, 5 i 6.
3.9. Naprave za spajanje moraju biti konstruirane i ugrađene tako da se postigne
najveća sigurnost u skladu s pravilima struke; to isto vrijedi za djelovanje
spojnice.
3.10. Jedna osoba bez uporabe alata mora biti u mogućnosti sigurno spojiti i
odspojiti vozila.
3.11. Aktiviranje naprava za spajanje mora biti u moguće ručno i bez uporabe
alata.
4. ZAHTJEVI ZA POLOŽAJ
4.1 Kad je naprava za spajanje ugrađena na vozilo mora osigurati lako i sigurno
djelovanje.
4.2. Kad su ugrađene na vozilo, spojne kugle moraju zadovoljavati geometrijske
uvjete navedena na slici 2. u Dodatku 1.
4.3. Visina spojne točke naprave za spajanje, osim one sa spojnom kuglom, mora
odgovarati visini spojne točke ruda prikolice uz dopušteno odstupanje od ± 35 mm
kad je prikolica u vodoravnome položaju.
4.4. Oblik i dimenzije nosača moraju odgovarati zahtjevima proizvođača vozila s
obzirom na priključne točke i potrebne dodatne dijelove za ugradbu.
4.5. Moraju se poštivati zahtjevi proizvođača vozila s obzirom na tip naprave za
spajanje, dopuštenu masu prikolice i dopušteno vertikalno statičko opterećenje u
spojnoj točki.
4.6. Ugrađena naprava za spajanje ne smije zaklanjati vidljivost stražnje
registarske pločice, a u protivnom treba upotrebljavati napravu za spajanje koja
se može ukloniti bez posebnih alata.
5. ZAHTJEVI S OBZIROM NA POKRETLJIVOST
5.1. Kad naprava za spajanje nije pričvršćena na vozilo mora biti moguća
sljedeća pokretljivost.
5.1.1. Slobodni vertikalni kutni pomak od 20° iznad i ispod vodoravne središnje
osi pri svim kutovima vodoravnog zakretanja od najmanje 90° na obje stane oko
uzdužne središnje osi naprave.
5.1.2. Pri svim kutovima vodoravnog zakretanja do 90° na obje stane oko uzdužne
središnje osi naprave, kut slobodnog osnog zakretanja na obje stane oko
vertikalne središnje osi mora biti 25° za vozila na tri kotača ili 40° za vozila
na dva kotača.
5.2. Pri svim kutovima vodoravnog zakretanja moraju biti moguće sljedeće
kombinacije pokretljivosti:
u slučaju vozila na dva kotača, osim kad se naprava upotrebljava s prikolicom na
jednom kotaču koja se nagiba kad i motorno vozilo na dva kotača:
– vertikalni pomak od ± 15° pri osnom zakretanju od± 40°,
– osno zakretanje od ± 30° pri vertikalnom pomaku od± 20°;
u slučaju motornih vozila na tri kotača ili četverocikala:
– vertikalni pomak od ± 15° pri osnom zakretanju od± 25°,
– osno zakretanje od ± 10° pri vertikalnom pomaku od± 20°.
5.3. Mora biti moguće spojiti i odspojiti spojnicu s kuglom tako da uzdužna os
spojnice s kuglom u odnosu na središnju os spojne kugle i njezinoga nosača:
– vodoravno ß = 60° nadesno ili nalijevo
– vertikalno á = 10° gore ili dolje
– osno zakrenuta 10° nadesno ili nalijevo.
6. ZAHTJEVI ZA ČVRSTOĆU
6.1. Mora se obaviti ispitivanje dinamičke čvrstoće (ispitivanje izdržljivosti).
6.1.1. Ispitivanje izdržljivosti obavlja se izmjeničnim približno sinusnim
opterećenjem, s brojem ciklusa opterećenja koji ovisi o materijalu. Nisu
dopuštene pukotine prskotine, ili druga vidljiva vanjska oštećenja, ni prevelika
trajna deformacija koja bi mogla štetiti zadovoljavajućem djelovanju naprave.
6.1.2. Osnova za opterećenja pri dinamičkom ispitivanju je niže prikazana
vrijednost D. Uzima se u obzir statičko vertikalno opterećenje u smjeru ispitnog
opterećenja u odnosu na vodoravnu ravninu, u ovisnosti od položaja spojne točke
i dopuštene vertikalne statičke sile u spojnoj točki.
![](dodatni/350783.gif)

gdje je:
T = najveća tehnički dopuštena masa u tonama vučnog vozila
R = najveća tehnički dopuštena masa u tonama prikolice
g = gravitacijsko ubrzanje (pretpostavljeno g = 9,81 m/s2).
6.1.3. Karakteristične vrijednosti D i S koji su temelj za ispitivanje trebaju
se navesti u zahtjevu proizvođača za EZ homologaciju tipa, pri čemu je S
dopušteno najveće statičko opterećenje na spojnoj točki u kg.
6.2. Postupci ispitivanja
6.2.1. Kod dinamičkih ispitivanja uzorak se mora postaviti u odgovarajući uređaj
za ispitivanje s odgovarajućim napravama za primjenu propisane ispitne sile tako
da se uzorak ne izlaže nikakvim dodatnim silama ili momentima osim propisane
sile ispitivanja. Kod izmjeničnih ispitivanja smjer djelovanja sile ne smije
odstupati od zadanog smjera više od ± 1°. Kako bi se izbjeglo djelovanje
nepredviđenih sila i momenata na uzorku, može biti potreban jedan zglob u točki
djelovanja sile i drugi u zglob na odgovarajućem razmaku.
6.2.2. Frekvencija ispitivanja ne smije prijeći 35 Hz. Izabrana frekvencija mora
biti dovoljno udaljena od rezonantnih frekvencija ispitne postave, uključujući i
napravu koja se ispituje. Kod naprava za spajanje izrađenih od čelika broj
ciklusa opterećenja mora biti 2 x 106. Kod naprava za spajanje izrađenih od
drugim materijala, može biti potreban veći broj ciklusa. Općenito, mora se
primijeniti metoda ispitivanja pukotina pomoću obojenih penetranata. Dopuštene
su i druge istovrijedne metode.
6.2.3. Naprave za spajanje koje se ispituju obično se ugrađuju što je čvršće
moguće na uređaj za ispitivanje u stvarnom položaju u kojemu će se
upotrebljavati na vozilu. Naprave za pričvršćivanje moraju biti one koje je
specificirao proizvođač ili podnositelj zahtjeva te koje su namijenjene za
pričvršćivanje na vozilo i/ili imaju iste mehaničke značajke.
6.2.4. Spojnice se po mogućnosti moraju ispitati u izvornome stanju koje je
predviđeno za uporabu na cesti. Po slobodnom izboru proizvođača i u dogovoru s
tehničkom službom savitljivi se dijelovi mogu neutralizirati ako je to potrebno
za postupak ispitivanja te ako ne postoji dvojba zbog nerealnih utjecaja na
rezultate ispitivanja.
Savitljivi dijelovi koji se očito pregrijavaju zbog tako ubrzanoga postupka
ispitivanja mogu se zamijeniti tijekom ispitivanja.
Ispitna opterećenja mogu se primjenjivati pomoću posebnih uređaja bez zračnosti.
Spojnice dostavljene na ispitivanje moraju biti popraćene svim konstrukcijskim
pojedinostima koje mogu utjecati zahtjeve za čvrstoću (npr. ploče s električnim
utičnicama, oznake itd.). Granica ispitnog područja završava na sidrišnim
točkama ili priključnim točkama. Geometrijski položaj spojne kugle i priključnih
točaka spojne naprave u odnosu na referentnu crtu mora odrediti proizvođač
vozila i navesti se u izvještaju o ispitivanju.
Svi položaji u odnosu na sidrišne točke u odnosu na referentnu crtu, kako je
prikazana u Dodatku 2., za koju proizvođač vozila mora osigurati sve potrebne
podatke proizvođaču vučnog vozila, moraju biti prenesene na uređaj za
ispitivanje.
6.3. Ispitivanje spojnih kugla i njihovih nosača
6.3.1. Sklop ugrađen na ispitnoj napravi podvrgavat će se dinamičkom ispitivanju
na uređaju za ispitivanje izmjeničnim vlačnim naprezanjem (primjerice na
rezonantnome pulsatoru).
Ispitno opterećenje mora biti izmjenična sila koja djeluje na spojnu kuglu pod
kutom od 15° ± 1° kako je prikazano na slici 2. i slici 3. u Dodatku 2. Ako je
središte kugle iznad crte koja je usporedna s referentnom crtom prikazanom na
slici 5. u Dodatku 2., koja sadrži najvišu od najbližih točaka učvršćenja,
ispitivanje se mora provesti pod kutom á = – 15° ± 1° (vidi sliku 3. u Dodatku
2.). Ako je središte kugle ispod crte koja je usporedna s referentnom crtom
prikazanom na slici 5. u Dodatku 2. koja sadrži najvišu od najbližih točaka
učvršćenja, ispitivanje se mora provesti pod kutom á = + 15° ± 1° (vidi sliku 4.
u Dodatku 2.). Taj je kut odabran kako bi se uzelo u obzir vertikalno statičko i
dinamičko opterećenje. Ta metoda ispitivanja primjenjuje se samo na dopušteno
statičko opterećenje koje nije veće od
![](dodatni/350784.gif)

Ako se zahtijeva statičko opterećenje veće od
![](dodatni/350784.gif)

kut ispitivanja mora se povećati na 20°.
Dinamičko ispitivanje mora se provesti ovom ispitnom silom:
Fres = ± 0,6 D
6.3.2. Jednodijelne spojne kugle uključujući naprave s neizmjenjivim kuglama
koje se mogu odvojiti i nosačima s izmjenjivim kuglama koji se mogu rastaviti (s
iznimkom kugla s integriranim nosačem), ispituju se u skladu s točkom 6.3.1.
6.3.3. Ispitivanje nosača koji se može upotrebljavati s različitim tipovima
kugli obavlja se uja se u skladu sa zah točke 4.1.6 Priloga VI. Pravilnika o
homologaciji tipa motornih vozila na dva ili tri kotača.
6.4. Gore navedeni zahtjevi za ispitivanje u točki također su primjenjivi za
naprave za spajanje koje nisu sa spojnim kuglama.
7. SPOJNE ČAŠICE
7.1. Osnovno ispitivanje predstavlja ispitivanje izdržljivosti izmjeničnom
ispitnom silom i statičko ispitivanje (ispitivanje podizanja) na svakome uzorku
koji se ispituje.
7.2. Dinamičko ispitivanje mora se provesti s prikladnom spojnom kuglom
odgovarajuće čvrstoće. Spojna čašica i spojnica s kuglom moraju se postaviti na
uređaj za ispitivanje u skladu s uputama proizvođača i na način na koji se
pričvršćuju na vozilo. Ne smije postojati mogućnost izlaganja uzorka dodatnim
silama u odnosu na ispitnu silu koja djeluje na uzorak.
Ispitna sila mora djelovati uzduž crte koja prolazi kroz središte kugle i
nagnuta je unatrag prema dolje pod kutom od 15° (vidi sliku 6. u Dodatku 3.).
Ispitivanje izdržljivosti na uzorku mora se provesti uz sljedeću ispitnu silu:
Fres = ± 0,6 D
7.3. Mora se provesti i statičko ispitivanje podizanja (vidi sliku 7. u Dodatku
3.). Spojna kugla koja se upotrebljava kod ispitivanja mora imati sljedeći
promjer

![](dodatni/350785.gif)

kako bi predstavljala istrošenu spojnu kuglu. Sila podizanja
FA mora se ravnomjerno i brzo povećavati na sljedeću vrijednost

![](dodatni/350786.gif)

i zadržati 10 sekundi, gdje je
C = masa prikolice (zbroj opterećenja po osovinama prikolice opterećene do
najvećeg dopuštenog opterećenja).
7.4. Ako se upotrebljavaju naprave za spajanje koje nisu s kuglom, spojna čašica
mora se ispitati, ako se primjenjuje, u skladu s odgovarajućim zahtjevima
Pravilnika TPV 150.
8. OZNAČIVANJE
Naprave za spajanje mora biti označene u skladu s odgovarajućim zahtjevima
Pravilnika TPV 150.

Dodatak 1.

SPOJNICA S KUGLOM NA MOTORNIM VOZILIMA NA DVA ILI TRI KOTAČA

Sustav spojnice s kuglom za prikolice ne isključuje uporabu drugih sustava (npr.
kardanskih spojnica); međutim, ako se upotrebljava sustav spojnice s kuglom,
takav sustav mora odgovarati specifikaciji navedenoj na slici 1.

*Slika 1.*

![](dodatni/350787.gif)

*Slika 2.*SLOBODNI PROSTOR ZA SPOJNE KUGLE

![](dodatni/350788.gif)

Dodatak 2.

Prikazan je smjer ispitivanja na primjeru spojne kugle s nosačem. (Primjenjivo
je po analogiji i na druge sustave spojnica).

*Slika 3.*ISPITNA NAPRAVA I.
![](dodatni/350789.gif)

*Slika 4.*ISPITNA NAPRAVA II.

![](dodatni/350790.gif)

*Slika 5.*KRITERIJ ZA KUTOVE ISPITIVANJA

![](dodatni/350791.gif)

DODATAK 3.
*Slika 6.*

![](dodatni/350792.gif)

*Slika 7.*

![](dodatni/350793.gif)

Dodatak 4.
Opisni dokument s obzirom na naprave za spajanje prikolica koje vuče tip
motornog vozila na dva ili tri kotača
(treba priložiti uz zahtjev za homologaciju tipa sastavnoga dijela kad je
podnesen odvojeno od zahtjeva za homologaciju tipa vozila)

Broj narudžbe (određuje podnositelj zahtjeva):………………….

Zahtjev za homologaciju tipa sastavnoga dijela s obzirom na
naprave za spajanje prikolica koje vuče tip motornog vozila na dva ili tri
kotača mora sadržavati podatke navedene u Dijelu A Priloga II. Pravilnika o
homologaciji tipa motornih vozila na dva ili tri kotača, u točkama:
0.1,
0.2,
0.4 do 0.6,
9.1 do 9.1.2.

Dodatak 5.
Certifikat
o homologaciji tipa sastavnog dijela s obzirom naprave za spajanje prikolica
koje vuče tip motornog vozila na dva ili tri kotača

Naziv tijela nadležnog za homologaciju

Izvještaj o ispitivanju br.: .............. Tehničke službe:
.............. Datum: .....................

Homologacija tipa sastavnog dijela br.:
...........................................
Izmjena/dopuna br.: .......................................................................
1. Marka ili trgovačka oznaka vozila:
.............................................
2. Tip vozila:
.................................................................................
3. Naziv i adresa proizvođača:
......................................................
4. Ako je potrebno, ime i adresa ovlaštenoga predstavnika proizvo-
    đača
.........................................................................................
5. Vozilo dostavljeno na ispitivanje dana:
........................................
6. Homologacija je tipa sastavnog dijela dodijeljena/odbijena (1).......
7. Mjesto.
.....................................................................................
8. Datum:.
....................................................................................
9. Potpis:.
....................................................................................

\_\_\_\_\_
(1) Prekrižiti što se ne primjenjuje.
...............................................

.

Pravilnik, NN 12/2007-542
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)